Q.Həsənquliyev. Çox sağ olun, hörmətli Oqtay müəllim. Cənab Sədr, hörmətli millət vəkilləri, media nümayəndələri! Bu yaxınlarda Bakı şəhərində insanların çox toplaşdığı yerlərdə terror aktları törətməyə cəhd etmiş bir cinayətkar dəstə bizim Milli Təhlükəsizlik Nazirliyinin əməkdaşları tərəfindən ifşa olundu. Azərbaycan əvvəllər bu cür terror hadisələrini yaşayıb və bundan çox əziyyət çəkib. Elə bu yaxın günlərdə biz Rusiyada, Dağıstanda baş vermiş terror hadisələrinin də dəhşətli nəticələrini gördük. Ona görə də mən çox istəyərdim ki, biz baş verə biləcək belə ağır cinayətin qarşısını almış Milli Təhlükəsizlik Nazirliyinin əməkdaşlarına öz hörmətimizi və minnətdarlığımızı çatdıraq və eyni zamanda, hüquq mühafizə orqanlarını əhalinin çox toplaşdığı yerlərdə xüsusi təhlükəsizlik kameraları quraşdırmağa, insanların təhlükəsizliyinin təmin olunması üçün daha ciddi və səmərəli addımlar atmağa çağıraq.